น้ำมันดิบปิดพุ่งรับอีซีบีส่งสัญญาณกระตุ้นศก.
สัญญาน้ำมันดิบเวสต์เท็กซัส (WTI) ตลาดนิวยอร์กพุ่งขึ้นแข็งแกร่งเมื่อคืนนี้ (22 ม.ค.) โดยได้รับแรงหนุนจากการส่งสัญญาณผ่อนคลายนโยบายของธนาคารกลางยุโรป (ECB) และสภาพอากาศที่หนาวจัดในสหรัฐและยุโรป
23 ม.ค. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมี.ค. ปรับตัวขึ้น 2.66 ดอลลาร์ หรือ 9% ปิด (22 ม.ค.) ที่ 32.19 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนมี.ค. ปรับตัวขึ้น 2.93 ดอลลาร์ หรือ 10% ปิดที่ 32.18 ดอลลาร์/บาร์เรล
ตลาดน้ำมันนิวยอร์กปรับตัวขึ้น หลังจากที่นักลงทุนบางส่วนเข้าซื้อทำกำไรภายหลังราคาน้ำมันร่วงหนักก่อนหน้านี้ โดยตลาดได้รับแรงหนุนจากถ้อยแถลงของนายมาริโอ ดรากี ประธาน ECB ซึ่งระบุว่า ECB อาจทำการทบทวนนโยบายการเงินในการประชุมครั้งหน้าในเดือนมี.ค.
คำกล่าวของนายดรากีเป็นการส่งสัญญาณว่า ECB อาจผ่อนคลายนโยบายมากขึ้น และมีมาตรการกระตุ้นเศรษฐกิจในเดือนมี.ค. นอกจากนี้ ตลาดยังได้รับแรงหนุนจากสภาพอากาศที่หนาวจัดในสหรัฐและยุโรป ขณะที่พายุหิมะได้พัดถล่มพื้นที่ทางตะวันออกของสหรัฐอย่างหนัก ซึ่งก่อให้เกิดกระแสคาดการณ์ว่าความต้องการน้ำมันอาจปรับตัวสูงขึ้น